มะกันชำระแค้นแบงก์ใหญ่
ฟ้องกลุ่มแบงก์ออกตราสารหนี้เน่าต้นเหตุวิกฤตการเงิน’51
3 ก.ย. 2554

ฟ้องกลุ่มแบงก์ออกตราสารหนี้เน่าต้นเหตุวิกฤตการเงิน’51
รัฐบาลสหรัฐเตรียมฟ้องกลุ่มธนาคารใหญ่ปั่นตราสาร ผลักประเทศจมหายนะการเงิน 
เอเอฟพีรายงาน โดยอ้างการเปิดเผยของนิวยอร์ก ไทมส์ ว่า รัฐบาลสหรัฐมีแผนที่จะยื่นฟ้องดำเนินคดีกับธนาคารยักษ์ใหญ่มากกว่า 12 แห่ง จากกรณีตราสารที่หนุนโดยสินเชื่ออสังหาริมทรัพย์ เอ็มบีเอส (Mort gageBacked Securities) ซึ่งกระตุ้นฟองสบู่อสังหาริมทรัพย์และมีส่วนสำคัญนำไปสู่วิกฤตการณ์ภาคการเงินครั้งใหญ่ และวิกฤตการณ์เศรษฐกิจเมื่อปี 2551 
แหล่งข่าว 3 รายที่เกี่ยวข้องในเรื่องนี้ เปิดเผยว่า รัฐบาลสหรัฐคาดว่าจะยื่นฟ้องธนาคารเหล่านี้ในวันศุกร์ที่ 2 ก.ย. หรือไม่ก็ในช่วงต้นสัปดาห์หน้า โดยธนาคารยักษ์ใหญ่ที่ติดโผนั้นมีตั้งแต่ แบงก์ ออฟ อเมริกา ธนาคาร เจ.พี.มอร์แกน เชส ธนาคารโกลด์แมน แซคส์ และธนาคารดอยช์แบงก์ 
รายงานระบุด้วยว่า ในคำฟ้องกล่าวโทษนั้น ได้กล่าวหาธนาคารขนาดใหญ่เหล่านี้ว่า เร่งรีบดำเนินการนำสินเชื่อที่อยู่อาศัยที่ไม่ได้มาตรฐานไปแปลงเป็นตราสารเอ็มบีเอส และทำการตลาดเพื่อขายต่อให้กับนักลงทุน ทั้งที่สินเชื่อที่อยู่อาศัยเหล่านั้นไม่มีคุณภาพและถือครองโดยลูกหนี้ไม่มีศักยภาพ ที่ปรับแต่งตัวเลขเรื่องรายได้หรือฐานเงินเดือน เพื่อให้ได้สินเชื่อเงินกู้มา 
จากนั้นเมื่อลูกหนี้ไม่สามารถจ่ายหนี้บ้านได้ ก็ส่งผลฉุดให้ราคาของตราสารเอ็มบีเอส ซึ่งหนุนโดยสินเชื่ออสังหาริมทรัพย์อีกทอดหนึ่งลดต่ำลงอย่างหนัก จนทำให้บริษัทสินเชื่อบ้านรายใหญ่ 2 แห่งที่ได้รับการสนับสนุนโดยรัฐ คือ แฟนนี เม และเฟรดดี แมค ต้องขาดทุนอย่างหนักรวมกันถึง 3 หมื่นล้านเหรียญสหรัฐ (ราว 9 แสนล้านบาท) ทว่าในขณะนั้นก็ไม่ได้มีการบังคับให้ธนาคารซื้อคืนตราสารที่เป็นพิษเหล่านี้แต่อย่างใด 
ปัจจุบัน บริษัทสินเชื่อบ้านทั้ง 2 แห่ง รวมถึงบริษัทสินเชื่อบ้านขนาดเล็กกว่าอีก 2 แห่ง เป็นผู้ปล่อยกู้สินเชื่อ 90% ของสินเชื่อเงินกู้บ้านใหม่ทั้งหมดในสหรัฐ ขณะที่การฟ้องร้องครั้งนี้มีขึ้นขณะใกล้จะครบอายุ 3 ปี ที่รัฐบาลเข้าเทกโอเวอร์แฟนนีและเฟรดดีในกลางสัปดาห์หน้า ซึ่งจะส่งผลจำกัดต่อกระบวนการฟ้องร้องทางกฎหมาย
อย่างไรก็ตาม ยังไม่มีธนาคารรายใดในโผรายชื่อดังกล่าวที่ให้ความเห็นหรือตอบคำถามในเรื่องนี้ มีเพียงการให้ความเห็นส่วนตัวของนักการธนาคารบางรายว่า ความสูญเสียที่เกิดขึ้นเป็นผลจากภาวะเศรษฐกิจขาลงปกติ ไม่ใช่กลโกงที่เกี่ยวตราสารเอ็มบีเอสแต่อย่างใด